ชูหุ้นไทยถูกสุดเอเชีย
บลจ.วรรณ แนะทยอยซื้อสะสมกองทุน LTF-RMF และ 1AMSET50 ช่วงหุ้นลงจนราคาถูกสุดในเอเชียและกลุ่ม TIP
18 มี.ค. 2558

บลจ.วรรณ แนะทยอยซื้อสะสมกองทุน LTF-RMF และ 1AMSET50 ช่วงหุ้นลงจนราคาถูกสุดในเอเชียและกลุ่ม TIP
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ตลาดหุ้นที่ปรับตัวลงมาในช่วงนี้เป็นจังหวะดีสำหรับนักลงทุนที่จะเข้าซื้อกองทุนรวมหุ้นระยะยาว (LTF) กองทุนรวมเพื่อการเลี้ยงชีพ (RMF) และกองทุนหุ้นอย่างกองทุนเปิดวรรณเอเอ็มเซ็ท 50 (1AMSET50) ลงทุนหุ้นใน SET50 เนื่องจากมองว่าดัชนีมีโอกาสแตะระดับ 1,700 จุด ในช่วงครึ่งปีแรก
“แม้หุ้นไทยปรับตัวลดลงค่อนข้างมากกว่า 80 จุดในช่วงที่ผ่านมา จนราคาต่ำกว่าค่าเฉลี่ยในภูมิภาคและกลุ่ม TIP ประกอบด้วย ไทย อินโดนีเซีย และฟิลิปปินส์ แต่การอัดฉีดสภาพคล่องของธนาคารกลางประเทศต่างๆ คาดว่าจะผลักดันให้มีเม็ดเงินไหลเข้ามาลงทุนในสินทรัพย์เสี่ยงได้”นายวิน กล่าว
อย่างไรก็ตาม เม็ดเงินจะเข้ามาเร็วแค่ไหนอยู่ที่การเร่งสร้างความเชื่อมั่นให้แก่นักลงทุนของภาครัฐ ซึ่งเป็นปัจจัยที่จะช่วยขับเคลื่อนเศรษฐกิจที่สำคัญและนักลงทุนจับตากันมาก เพราะหากรัฐเร่งเบิกจ่ายได้เร็วจะเป็นตัวแปรสำคัญในการผลักดันให้เศรษฐกิจไทยเติบโตได้ดีขึ้น และเรียกความเชื่อมั่นของนักลงทุนกลับคืนมาได้ รวมทั้งการท่องเที่ยวที่น่าจะได้ประโยชน์และเป็นสองกลุ่มหลักที่คาดว่าจะช่วยเศรษฐกิจไทยปีนี้ให้ฟื้นตัวได้
นอกจากนี้ หากพิจารณาปัจจัยพื้นฐานทางเศรษฐกิจไทยและการปรับลดอัตราดอกเบี้ยนโยบายลงล่าสุด 0.25% เพื่อประคับประคองและเร่งผลักดันให้เศรษฐกิจฟื้นตัวน่าจะผลักดันให้ภาคเอกชนมีความเชื่อมั่นในการบริโภคและการลงทุนมากขึ้น รวมทั้งส่งผลให้เงินบาทอ่อนค่า ซึ่งน่าจะทำให้การส่งออกทยอยฟื้นตัวได้ดีขึ้น แต่ในแง่ของการเติบโตของเศรษฐกิจ (จีดีพี) ในปีนี้มีโอกาสปรับลดลงจากเดิมที่คาดการณ์ไว้ที่ 4% แต่ไม่น่าจะต่ำกว่า 2% ซึ่งขึ้นอยู่กับการผลักดันนโยบายต่างๆ ให้เป็นรูปธรรม 
นายวิน กล่าวว่า การลดดอกเบี้ยยังน่าจะส่งผลให้มีเม็ดเงินจากนักลงทุนบางส่วนไหลกลับเข้ามาในตลาดสินทรัพย์เสี่ยง โดยเฉพาะหุ้นมากขึ้น ทำให้ตลาดหุ้นไทยยังน่าสนใจในช่วงเวลานี้ แต่ในระยะสั้นยังต้องติดตามการส่งสัญญาณการปรับขึ้นอัตราดอกเบี้ยนโยบายของธนาคารกลางสหรัฐ (เฟด) ในการประชุมวันที่ 17-18 มี.ค. 2558
“ตลาดมองว่าเฟดอาจมีการถอดถอนคำว่า Patient หรืออดทนออกจากถ้อยแถลง ซึ่งหากเป็นอย่างนั้นโอกาสที่สหรัฐจะปรับขึ้นอัตราดอกเบี้ยนโยบายช่วงกลางปีจะมีมากขึ้น และส่งผลให้ตลาดการเงินผันผวนในช่วงดังกล่าวได้”นายวิน กล่าว